Thoresen scoret liggende - og Storhamar utlignet i NM-finalene
– Det viser moral at vi kommer tilbake etter to tap og vinner borte, sier Patrick Thoresen til VG. – Tror du det bli syv finalekamper? – Ja! Hedmarkingenes 5 – 1-seier i intime og legendariske Askerhallen betyr at det nå står 2 – 2 i kamper. Lørdag fortsetter finaleserien i «fjøset» på Hamar. Storhamars Christian Larrivée satte inn to kjappe mål helt mot slutten som gjorde at Frisk-håpet om seier røk. Da hadde det stått 2 – 1 til gjestene siden 1. periode. Titt inn i hockeygutta-studioet! Men aller viktigst hos Storhamar var kanskje Oskar Östlund (27). Frisk presset for utligning i 2. periode, men målvakten reddet samtlige 16 skudd. – Nja.... Det var en lagseier, sier svensken beskjedent til VG på vei ut fra de gamle garderobene i Askerhallen. – Det viser moral at vi sto imot i 2. periode - og så i undertall de fire første minuttene av siste periode. Etter som det nå står 2 – 2, blir det tidligst avgjørelse i Asker mandag. En mulig syvende kamp går onsdag før skjærtorsdag. Storhamar fikk en drømmeåpning da Patrick Thoresen satte inn 1 – 0 etter bare 2.36 minutter. Robin Dahlstrøm økte til 2 – 0 etter 11.11. Dermed har han scoret i tre av fire finaler. Frisk-målvakten Nicklas Dahlberg tok samtlige 49 skudd han fikk bryne seg på i forrige kamp. Denne gang ble det altså atskillig verre. Frisk kom imidlertid tilbake. Bare 12.36 var gått av 1. periode da Petter Kristiansen reduserte til 1 – 2 - og den fjerde finalen hadde tatt skikkelig fyr. – 1 – 2-målet var viktig, fastslo Frisks Hampus Gustafsson til TV 2 i den første pausen der det andre samtaleemnet var at det hadde blitt ni to-minuttere i åpningsperioden. Midtperioden endte uten mål, til tross for masse skudd og gode muligheter, men målvaktene Dahlberg og Oskar Östlund var i storslag, særlig Storhamar-keeperen. – Fryktelig at vi ikke satte noen av sjansene våre, sa Frisks Petter Kristiansen til TV 2 i siste pause. – Frisk må fortsette å jakte, men må samtidig være forsiktig så ikke Storhamar scorer, fastslo eksperten Erik Follestad. Men Frisk hadde trøbbel med legge trykk på Storhamar i 3. periode. I stedet ble det tre kjappe Storhamar-mål mot slutten: To ganger Christian Larrivée og så Mikael Dokken da ett sekund gjensto. Storhamar er tittelforsvarer etter fjorårets finaletriumf over Lillehammer. Tidligere torsdag ble det kjent at Storhamars VM-aktuelle Martin Rønnild ble utestengt i fire kamper for taklingen mot Christian Kåsastul i kampen tirsdag. Finaleserien så langt: Storhamar-Frisk 5-1. Frisk-Storhamar 4-2. Storhamar-Frisk 0-1. Frisk-Storhamar 1 – 5.
(Frisk Asker-Storhamar 1 – 5, totalt 2 – 2) Patrick Thoresen (35) klarte på finurlig vis å lure pucken i mål liggende. Storhamar vant 5 – 1 og har tatt igjen Frisks ledelse i NM-finalene.